”Dacă vorbim de proceduri şi ce impact are lipsa de proceduri nu pot să nu mă refer la acel incident din Sibiu care m-a întristat. Am urmărit stupefiat acele imagini cu un urs care se plimbă prin oraş şi pur şi simplu e împuşcat. Cum e posibil să existe ISU, Poliţia, Poliţia locală, să se adune 50 de oameni la urs, să strige toţi pe acolo şi, în final, în loc să vină cineva de la DSV sau de la ISU cu o puşcă cu tranchilizante cineva zice: împuşcaţi-l că poate-i periculos. Când ursul încerca dintr-un ghiveci de flori să se suie pe un perete nu părea absolut deloc agresiv”, a declarat şeful statului.

El a apreciat că ar fi fost mai simplu ca ”în loc de 50 de oameni neinstruiţi şi dezorganizaţi” să fie acolo ”2-3 oameni pregătiţi” pentru astfel de evenimente care să tranchilizeze ursul, nu să-l ucidă. ”Nu am fost acolo, dar din film am văzut pur şi simplu că a fost speriat şi a fugit. Nu era mai simplu ca în loc de 50 de oameni neinstruiţi şi dezorganizaţi să avem acolo 2-3 oameni pregătiţi?", a spus preşedintele.

Iohannis a mai spus că trebuie să existe proceduri simple şi clare pe care autorităţile de intervenţie să ştie să le aplice.

Preşedintele a lansat critici dure şi la adresa autorităţilor din Galaţi pe care le-a acuzat că au intervenit în localităţile inundate abia după ce presa a relatat de la faţa locului. ”Autorităţile au interveni imediat după ce jurnaliştii au transmis ce se întâmplă acolo. Abordarea autorităţilor a fost aşa cum o ştim: una reactivă: după ce s-a întâmplat dezastrul, autorităţile au mers acolo, au ajutat, au fost evacuaţi oameni, sute de familii au fost evacuate”, a mai spus preşedintele.